Systema naturae

Systema naturae es un libro fundamental pro scientia natural, per le scientista svedese del 18ve seculo Carl von Linné (Carolo Linneo). Le nominine complete es Systema naturae per regna tria naturae, secundum classes, ordines, genera, species cum characteribus, differentiis, synonymis, locis. Como le major parte del scientistas in ille tempore, ille scribeva in latino. Su obra esseva publicate le prime vice in Nederlandia in 1735 sub le nomine Systema naturae: sive regna tria naturae systematice proposita per classes, ordines, genera, & species (Le systema del natura: le tres regnos del natura, classes subordinate, ordines, generes, e species con lor characteristicas, differentias, synonymos e localisationes).

 Le species es immodificabile 
In Systema naturae Linné describe omne species de animales, plantas e minerales que ille cognosceva. Ille aggruppava le species secundo le characteristicas que ille habeva observate. Linné adhereva fortemente al opinion que le species differente esseva immodificabile e le scopo de su systematisation non esseva indicar un developpamento evolutionari. 
Linné habeva studiate le recercator natural anglese John Rays, i.a. le libro Historia generalis plantarum e developpava le principios e methodos de Rays. Altere scientistas que influentiava Linné esseva Andrea Cesalpino, Joseph Pitton de Tournefort e Sébastien Vaillant.

 Le nomenclatura binari 
Cata specie esseva assignate un nomine scientific, basate super le latino, e scribite con litteras italic, consistente del genere del specie e un designation unic pro le specie. Le nomine del genere es scribite con initial majuscule. Un tal nomenclatura binari es appellate un binomen, p.ex. Linnea borealis.

Pro le plantas, Linné introduceva le systema sexual, i.e. le classification del plantas secundo lor sexo e partes de fertilisation; stamines e pistillo. Le plantas sin stamines e pistillos es cryptogamos e les que los ha es phanerogamos. Secundo le numero e arrangiamento del stamines il ha 23 classes. Le classe 24 es le cryptogamos. Secundo le numero del pistillos il ha ordines, le quales se divide in generes, le quales se divide in species e, in certe casos, un nomine de variante. Isto es un maniera facile, ma hodie on tamben usa AND (acido desoxyribonucleic) pro classificar los, lo que in plure casos ha modificate le ordination.

 Le importantia del latino 
Iste opera, e le majoritate del alteres, es scribite in latino, un lingua que Linné como altere scientistas in ille tempore maestrava ben. Hodie nos pote demandar nos si interlingua non haberea essite un lingua excellente pro tal obras scientific.

Il es dicite que Linné ipse creava le expression sovente citate: Deus creavit, Linnaeus disposuit (Deo creava, Linneo ordinava). Un parte de Systema naturae es photographiate e publicate in le pagina Regno animales: 

 Plure editiones 
Systema naturae esseva revidite e editate de plus in plus. Le prime edition solmente habeva 11 paginas ma le dece-tertie edition in 1770 habeva plus de 3000 paginas. Le decime edition in 1758 es considerate como le prime fundo official pro designationes scientific de animales. In illo Linné transfere le balenas ab le pisces al animales mammifere. Species plantarum (1758) in le mesme maniera es considerate como le prime fundo official pro designationes scientific de plantas.

Systema naturae ha habite le mesme signification fundamental pro le biologia como le systema periodic ha habite pro le chimia.
Hodie on opina que le minerales non es un regno separate e que le fungos es separate del plantas. Bacterios e protistas (algas e animales monocellular) tamben es considerate como regnos separate.

Categoria:Libros
Categoria:Biologia